ธอส.ให้กู้บ้านดอกต่ำมีแถม‘โฮมโปร’5%
ธอส.จับมือโฮมโปร ปล่อยกู้แถมส่วนลดวัสดุก่อสร้างและตกแต่งบ้านกับโฮมโปร
23 ธ.ค. 2554

ธอส.จับมือโฮมโปร ปล่อยกู้แถมส่วนลดวัสดุก่อสร้างและตกแต่งบ้านกับโฮมโปร 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้ร่วมกับ บริษัท โฮม โปรดักส์ เซ็นเตอร์ เสนอแพ็กเกจสินเชื่อซ่อมและสร้างบ้านหลังน้ำลด อัตราดอกเบี้ยพิเศษคงที่ 2% ต่อปี นาน 5 ปีแรก (กรณีมีหลักประกัน) วงเงินให้กู้ 100% ของราคาประเมิน ให้กู้ต่อรายไม่เกิน 1 ล้านบาท หลังจากนั้น คิดอัตราดอกเบี้ยตามประกาศธนาคาร 
กรณีไม่มีหลักประกัน ให้กู้รายละไม่เกิน 1 แสนบาท อัตราดอกเบี้ยคงที่ 4% ต่อปี นาน 5 ปี และต้องมีบุคคลผู้มีรายได้ประจำไม่ต่ำกว่า 15% ของวงเงินกู้ค้ำประกัน ซึ่งนับเป็นอัตราดอกเบี้ยที่ต่ำสุดในตลาด นอกจากสินเชื่อบ้านดอกเบี้ยต่ำแล้ว ยังได้สิทธิประโยชน์พิเศษเพิ่มอีก คือได้รับเงินเพิ่มอีก 5% ของวงเงินกู้ ในส่วนที่นำมาใช้บริการซื้อสินค้าซ่อมแซมและปรับปรุงบ้านที่โฮมโปร และมียอดซื้อ 5 หมื่นบาทขึ้นไป ยื่นกู้ได้ตั้งแต่บัดนี้ ถึงวันที่ 30 มี.ค. 2555
ที่ผ่านมา ธอส.ได้ช่วยเหลือลดภาระหนี้ที่อยู่อาศัยให้กับลูกค้าที่ประสบอุกภัยไปแล้วกว่า 6 หมื่นราย โดยได้ผ่อนปรนการผ่อนชำระหนี้เป็นระยะเวลาไม่เกิน 6 เดือน (ยกเว้นการผ่อนชำระเงินงวด) กรณีได้รับผลกระทบรุนแรงจะพิจารณาผ่อนปรนต่อให้อีก 6 เดือน